CELEX: 52021DC0508
Language: mt
Date: 2021-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL li twassal opinjoni tal-Kunsill dwar il-Programm ta' Stabbiltà tal-Greċja għall-2021

IL-KUMMISSJONI EWROPEA
            Brussell, 2.6.2021
            COM(2021) 508 final
            Rakkomandazzjoni għal
            RAKKOMANDAZZJONI TAL-KUNSILL 
            li twassal opinjoni tal-Kunsill dwar il-Programm ta' Stabbiltà tal-Greċja għall-2021
            {SWD(2021) 501 final}
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               li twassal opinjoni tal-Kunsill dwar il-Programm ta' Stabbiltà tal-Greċja għall-2021
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-Rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkonsulta l-Kumitat Ekonomiku u Finanzjarju,
            
            
               Billi:
            
            
               (1)Fl-20 ta’ Marzu 2020, il-Kummissjoni adottat Komunikazzjoni dwar l-attivazzjoni tal-klawżola liberatorja ġenerali
                  2
                tal-Patt ta’ Stabbiltà u Tkabbir
                  3
               . Fil-Komunikazzjoni tagħha, il-Kummissjoni ppreżentat il-fehma tagħha li, minħabba r-reċessjoni ekonomika severa li kienet mistennija minħabba t-tifqigħa tal-COVID-19, il-kundizzjonijiet kienu jiġġustifikaw l-attivazzjoni tal-klawżola liberatorja ġenerali. Fit-23 ta’ Marzu 2020, il-Ministri tal-Finanzi tal-Istati Membri qablu mal-valutazzjoni tal-Kummissjoni. Il-klawżola liberatorja ġenerali tat lill-Istati Membri flessibbiltà baġitarja biex jittrattaw il-kriżi. Il-klawżola ffaċilitat il-koordinazzjoni tal-politiki baġitarji fi żminijiet ta’ reċessjoni ekonomika severa. L-attivazzjoni tagħha tippermetti diverġenza temporanja mill-perkors ta’ aġġustament lejn l-objettiv baġitarju ta’ terminu medju ta’ kull Stat Membru, dment li dan ma jkunx jipperikola s-sostenibbiltà fiskali fit-terminu medju. Fis-17 ta’ Settembru 2020, fl-Istrateġija Annwali tagħha għat-Tkabbir Sostenibbli, il-Kummissjoni ħabbret li l-klawżola liberatorja ġenerali kienet se tibqa’ attiva fl-2021
                  4
               . 
            
            
               (2)Fl-20 ta’ Lulju 2020, il-Kunsill irrakkomanda li l-Greċja
                  5
                tieħu l-miżuri kollha meħtieġa, f’konformità mal-klawżola liberatorja ġenerali, biex b’mod effettiv tindirizza l-pandemija, issostni l-ekonomija u tappoġġa l-irkupru sussegwenti. Huwa rrakkomanda wkoll li l-Greċja, meta l-kundizzjonijiet ekonomiċi jippermettu, timxi fuq politiki fiskali mmirati biex jinkisbu pożizzjonijiet fiskali prudenti fi żmien medju u biex tiġi żgurata s-sostenibbiltà tad-dejn, filwaqt li jissaħħaħ l-investiment.
            
            
               (3)Ir-Rakkomandazzjoni tal-Kunsill dwar il-politika ekonomika taż-Żona tal-Euro tindika li l-politiki fiskali għadhom ta’ sostenn fl-Istati Membri kollha taż-Żona tal-Euro matul l-2021 u li jenħtieġ li l-miżuri ta’ politika jkunu mfassla apposta għaċ-ċirkostanzi speċifiċi tal-pajjiż u jkunu wkoll f’waqthom, temporanji u mmirati
                  6
               . Meta l-kundizzjonijiet epidemjoloġiċi u ekonomiċi jippermettu, jenħtieġ li l-miżuri ta’ emerġenza jitneħħew gradwalment, filwaqt li ssir reżistenza għall-impatt tal-kriżi fuq is-soċjetà u fis-suq tax-xogħol. Jenħtieġ li jiġu segwiti politiki fiskali li jkollhom l-għan li jiksbu pożizzjonijiet fiskali prudenti fit-terminu medju u jiggarantixxi s-sostenibbiltà tad-dejn, filwaqt li jsaħħu l-investiment. Jenħtieġ li l-Istati Membri jsegwu riformi li jsaħħu l-kopertura, l-adegwatezza, u s-sostenibbiltà tas-sistemi sanitarji u soċjali għal kulħadd.
            
            
               (4)Fit-18 ta’ Novembru 2020, il-Kummissjoni adottat l-Opinjonijiet tagħha dwar l-Abbozzi tal-Pjanijiet Baġitarji tal-2021 tal-Istati Membri taż-Żona tal-Euro, li kienu bbażati fuq valutazzjoni kwalitattiva tal-miżuri fiskali. Il-Kummissjoni kienet tal-opinjoni li l-Abbozz ta’ Pjan Baġitarju tal-Greċja kien ġeneralment konformi mar-rakkomandazzjonijiet dwar il-politika fiskali adottati mill-Kunsill fl-20 ta’ Lulju 2020, u li l-parti l-kbira tal-miżuri inklużi fil-pjan kienu jsostnu l-attività ekonomika fil-konfront ta’ inċertezza sostanzjali.
            
            
               (5)In-NextGenerationEU, flimkien mal-Faċilità għall-Irkupru u r-Reżiljenza, se tiggarantixxi rkupru sostenibbli, inklużiv u ġust. Ir-Regolament (UE) 2021/241 li jistabbilixxi l-Faċilità għall-Irkupru u r-Reżiljenza
                  7
                daħal fis-seħħ fid-19 ta’ Frar 2021. Din il-Faċilità se tipprovdi sostenn finanzjarju għall-implimentazzjoni tar-riformi u l-investiment, li jkun jeħtieġ impuls fiskali ffinanzjat mill-UE. Din se tikkontribwixxi għall-irkupru ekonomiku, għall-implimentazzjoni ta’ riformi sostenibbli u li jsaħħu t-tkabbir u investiment, speċjalment għall-promozzjoni ta’ tranżizzjonijiet ekoloġiċi u diġitali, u se ssaħħaħ ir-reżiljenza u l-potenzjal ta’ tkabbir tal-ekonomiji. B’hekk, se tgħin ukoll biex il-finanzi pubbliċi jirritornaw għal pożizzjonijiet aktar favorevoli fit-terminu qrib u se tikkontribwixxi biex tissaħħaħ is-sostenibbiltà tal-finanzi pubbliċi, tat-tkabbir u tal-ħolqien tal-impjiegi fit-terminu medju u twil.
            
            
               (6)Fit-3 ta’ Marzu 2021, il-Kummissjoni adottat Komunikazzjoni li tipprovdi orjentazzjonijiet ta’ politika ulterjuri biex tiffaċilita l-koordinazzjoni tal-politiki fiskali u t-tħejjija tal-Programmi ta’ Stabbiltà u Konverġenza tal-Istati Membri
                  8
               . Jenħtieġ li t-teħid ta’ pożizzjoni fiskali ġenerali, b’kunsiderazzjoni għall-baġits nazzjonali u għall-Faċilità għall-Irkupru u r-Reżiljenza, jibqa’ wieħed ta’ sostenn matul l-2021 u l-2022. Fl-istess ħin, billi hu mistenni li fit-tieni nofs tal-2021 l-attività ekonomika tiġi gradwalment għan-normal, jenħtieġ li l-politiki fiskali tal-Istati Membri jsiru aktar differenzjati fl-2022. Jenħtieġ li l-politiki fiskali tal-Istati Membri jqisu l-istat tal-irkupru, is-sostenibbiltà fiskali u l-bżonn li jitnaqqsu d-diverġenzi ekonomiċi, soċjali u territorjali. Fid-dawl tal-bżonn li jingħata appoġġ lill-irkupru sostenibbli fl-UE, jenħtieġ li l-Istati Membri b’riskji baxxi għas-sostenibbiltà jorjentaw il-baġits favur li tinżamm politika fiskali li sservi ta’ sostenn fl-2022, u li jqisu l-impatt tal-Faċilità għall-Irkupru u r-Reżiljenza. Jenħtieġ li l-Istati Membri b’livelli għolja ta’ dejn isegwu politiki fiskali prudenti, filwaqt li jippreservaw l-investiment iffinanzjat b’mod nazzjonali u jużaw is-sovvenzjonijiet tal-Faċilità għall-Irkupru u r-Reżiljenza biex jiffinanzjaw proġetti ta’ investiment u riformi strutturali addizzjonali ta’ kwalità għolja. Għall-perjodu lil hinn mill-2022, jenħtieġ li l-politiki fiskali jkomplu jqisu s-saħħa tal-irkupru, il-grad tal-inċertezza ekonomika u kunsiderazzjonijiet ta’ sostenibbiltà fiskali. L-iffukar mill-ġdid tal-politiki fiskali lejn il-kisba ta’ pożizzjonijiet fiskali prudenti f’terminu medju, inkluż bl-eliminazzjoni gradwali tal-miżuri ta’ sostenn, se jikkontribwixxi biex tiġi ggarantita s-sostenibbiltà fiskali fit-terminu medju. 
            
            
               (7)Il-Komunikazzjoni tat-3 ta’ Marzu 2021 ħabbret ukoll il-fehma tal-Kummissjoni li d-deċiżjoni dwar id-diżattivazzjoni jew l-applikazzjoni kontinwata tal-klawżola liberatorja ġenerali jenħtieġ li tittieħed bħala valutazzjoni ġenerali tal-istat tal-ekonomija, bil-livell tal-attività ekonomika fl-UE jew fiż-Żona tal-Euro mqabbel mal-livelli ta’ qabel il-kriżi (tmiem l-2019) bħala kriterju kwantitattiv ewlieni. Fuq il-bażi tat-tbassir tar-rebbiegħa 2021 tal-Kummissjoni, fit-2 ta’ Ġunju l-Kummissjoni kkunsidrat li l-kundizzjonijiet biex tibqa’ tapplika l-klawżola liberatorja ġenerali fl-2022 u biex tiġi diżattivata b’seħħ mill-2023 kienu ssodisfati. Se jibqgħu jitqiesu s-sitwazzjonijiet speċifiċi għall-pajjiż wara d-diżattivazzjoni tal-klawżola liberatorja ġenerali
                  9
               .
            
         
         
            
               (8)Wara li fl-2018 temmet b’suċċess il-programm tal-assistenza finanzjarja fil-Mekkaniżmu Ewropew ta’ Stabbiltà, il-Greċja hija soġġetta għal sorveljanza msaħħa f’konformità mar-Regolament (UE) Nru 472/2013. L-attivazzjoni ta’ sorveljanza msaħħa għall-Greċja
                  10
                tirrikonoxxi l-fatt li fuq terminu medju, il-Greċja jeħtiġilha tkompli tadotta miżuri biex tindirizza s-sorsi jew is-sorsi potenzjali ta’ żbilanċi makroekonomiċi, filwaqt li timplimenta riformi strutturali biex tappoġġa tkabbir ekonomiku robust u sostenibbli. Il-Greċja ħadet impenn fil-Grupp tal-Euro tat-22 ta’ Ġunju 2018 biex tkompli r-riformi ewlenin kollha adottati skont il-programm sakemm jitlestew kollha. Il-Greċja impenjat ruħha wkoll li timplimenta miżuri speċifiċi relatati mal-politiki fiskali u fiskali-strutturali, mal-protezzjoni soċjali, mal-istabbiltà finanzjarja, mas-swieq tax-xogħol u tal-prodotti, mal-privatizzazzjoni, mal-funzjonament tas-sistema ġudizzjarja, mal-amministrazzjoni pubblika u mal-antikorruzzjoni. Dawn ir-riformi strutturali qed ikunu dejjem aktar importanti għall-isforzi tal-Greċja biex terġa’ tibda l-ekonomija tagħha. Jekk dawn ir-riformi jiġu implimentati u ffinalizzati kif suppost, jenħtieġ li dawn jgħinu b’mod sinifikanti biex isostnu l-avvanz tal-Greċja għat-terminu medju u twil. Il-Greċja hija soġġetta għal rapportar trimestrali dwar il-progress tagħha fl-implimentazzjoni tal-impenji tagħha taħt sorveljanza msaħħa. Rapport favorevoli, fuq bażi semiannwali, jista’ jwitti t-triq għar-rilaxx ta’ miżuri ta’ serħan mid-dejn li jiswa 0,7 % tal-PDG fis-sena. Ir-rilaxx tal-ewwel erba’ ħlasijiet parzjali ta’ miżuri tad-dejn kontinġenti għall-politika jiswa total ta’ EUR 3,252 miljun u ntlaħaq ftehim dwaru mill-Grupp tal-Euro f’April 2019, f’Diċembru 2019, f’Ġunju 2020 u f’Novembru 2020 rispettivament. L-għaxar rapport dwar is-sorveljanza msaħħa li vvaluta l-progress tal-Greċja fl-implimentazzjoni tal-impenji tagħha ġie ppubblikat fit-2 ta’ Ġunju 2021.
            
            
               (9)Fid-29 ta’ April 2021, il-Greċja ppreżentat il-Programm ta’ Stabbiltà għall-2021 tagħha, f’konformità mal-Artikolu 4 tar-Regolament (KE) Nru 1466/97. 
            
            
               (10)Fl-2020, fuq il-bażi ta’ data vvalidata mill-Eurostat, id-defiċit tal-gvern estiż tal-Greċja kien ta’ 9,7 % tal-PDG, filwaqt li d-dejn tal-gvern estiż żdied għal 205,6 % tal-PDG. It-tibdil annwali fil-bilanċ baġitarju primarju kien jammonta għal 11,3 % tal-PDG, inklużi l-miżuri baġitarji diskrezzjonali ta’ 5,9 % b’sostenn għall-ekonomija u t-tħaddim ta’ stabbilizzaturi awtomatiċi. Il-Greċja pprovdiet ukoll sostenn f’forma ta’ likwidità lill-kumpaniji u lill-unitajiet domestiċi (bħall-garanziji u d-differimenti ta’ taxxa, li ma għandhomx impatt dirett u immedjat fuq il-baġit) ikkalkulat li jilħaq 2,2 % tal-PDG, li ma għandux impatt baġitarju dirett u immedjat, sakemm ma jintalabx li jitħallsu l-garanziji. 
            
            
               Fit-2 ta’ Ġunju 2021, il-Kummissjoni ħarġet rapport skont l-Artikolu 126(3) TFUE. Dan ir-rapport jiddiskuti l-qagħda baġitarja tal-Greċja, billi fl-2020 id-defiċit tal-gvern estiż tagħha qabeż il-valur referenzjarju ta’ 3 % tal-PDG stabbilit fit-Trattat, filwaqt li d-dejn tal-gvern estiż tagħha qabeż il-valur referenzjarju ta’ 60 % tal-PDG stabbilit fit-Trattat u ma naqasx b’pass sodisfaċenti. Ir-rapport ikkonkluda li l-kriterju tad-defiċit ma ġiex issodisfat u ma kienx hemm konformità mal-kriterju tad-dejn. 
            
            
               (11)Ix-xenarju makroekonomiku li jirfed il-proġettazzjonijiet baġitarji tal-Programm ta’ Stabbiltà huwa kawt fl-2021, u jistenna li t-tkabbir tal-PDG reali jkun madwar 0,5 punti perċentwali aktar baxx mit-tbassir tar-rebbiegħa 2021 tal-Kummissjoni. Din id-differenza hija minħabba s-suppożizzjonijiet differenti dwar l-iżvilupp tal-pandemija, l-użu ta’ fondi mill-Faċilità għall-Irkupru u r-Reżiljenza, u r-ritmu tal-irkupru tas-settur tat-turiżmu. Il-proġettazzjonijiet makroekonomiċi taħt il-programm ta’ Stabbiltà għall-2022 huma allinjati mil-qrib mat-tbassir tar-rebbiegħa 2021 tal-Kummissjoni.
            
            
               (12)Fil-Programm ta’ Stabbiltà għall-2021 tiegħu, il-gvern qed jippjana żieda tad-defiċit ġenerali tal-gvern estiż minn 9,7 % tal-PDG fl-2020 għal 9,9 % tal-PDG fl-2021, filwaqt li l-proporzjon tad-dejn huwa ppjanat li jonqos għal 204,8 % tal-PDG fl-2021. Skont il-programm, it-tnaqqis fil-bilanċ baġitarju primarju fl-2021 meta mqabbel mal-livell ta’ qabel il-kriżi (2019) huwa stabbilit li jammonta’ għal 11,7 % tal-PDG, u jirrifletti l-miżuri baġitarji diskrezzjonali ta’ 6,4 % tal-PDG b’sostenn għall-ekonomija u t-tħaddim ta’ stabbilizzaturi awtomatiċi. Il-proġettazzjonijiet tad-defiċit tal-gvern estiż huma konformi mat-tbassir tar-rebbiegħa 2021 tal-Kummissjoni. Rigward il-proporzjon tad-dejn, il-proġettazzjonijiet ippreżentati fil-Programm ta’ Stabbiltà huma aktar baxxi mit-tbassir tar-rebbiegħa 2021 tal-Kummissjoni, li jistenna li l-proporzjon tad-dejn jilħaq 208,8 % tal-PDG. Id-differenza tirrifletti suppożizzjonijiet differenti dwar ir-rikavati mill-privatizzazzjoni, l-akkumulazzjoni netta tal-assi finanzjarji u l-aġġustamenti bejn il-kontanti u d-dovuti.  
            
            
               (13)B’rispons għall-pandemija tal-COVID-19, u għar-reċessjoni ekonomika marbuta magħha, il-Greċja adottat miżuri baġitarji biex issaħħaħ il-kapaċità tas-sistema tas-saħħa tagħha, trażżan il-pandemija, u tgħin lil dawk l-individwi u s-setturi li kienu partikolarment milquta. Dan ir-rispons qawwi ta’ politika taffa r-restrizzjoni fil-PDG li, min-naħa tiegħu, naqqas iż-żieda fid-defiċit tal-gvern u d-dejn pubbliku. Miżuri fiskali mmirati jenħtieġ li jimmassimizzaw l-appoġġ għall-irkupru mingħajr ma jantiċipaw traġettorji fiskali futuri. Għalhekk, jenħtieġ li l-miżuri jevitaw li joħolqu piż permanenti fuq il-finanzi pubbliċi. Meta l-Istati Membri jintroduċu miżuri permanenti, jenħtieġ li dawn jiffinanzjawhom kif xieraq biex jiżguraw newtralità baġitarja fit-terminu medju. Il-miżuri li ħadet il-Greċja fl-2020 u fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Il-miżuri diskrezzjonali adottati mill-gvern fl-2020 u l-2021 u mħabbra għall-2022 huma temporanji jew akkumpanjati minn miżuri ta’ kumpens. 
            
            
               (14)Il-Programm ta’ Stabbiltà għall-2021 jassumi investiment u riformi ffinanzjati minn sovvenzjonijiet taħt il-Faċilità għall-Irkupru u r-Reżiljenza li jammontaw għal 0,9 % tal-PDG fl-2021, 1,7 % tal-PDG fl-2022, 1,6 % tal-PDG fl-2023, 1,6 % tal-PDG fl-2024, 1,5 % tal-PDG fl-2025 u 1,5 % tal-PDG fl-2026. Il-programm jassumi wkoll self permezz tal-Faċilità għall-Irkupru u r-Reżiljenza li jammontaw għal 1,4 % tal-PDG fl-2021, 1,4 % tal-PDG fl-2022, 1,1 % tal-PDG fl-2024, 1,1 % tal-PDG fl-2025 u 0,5 % tal-PDG fl-2026. It-tbassir tar-rebbiegħa tal-Kummissjoni tinkludi dawn is-sovvenzjonijiet fil-proġettazzjonijiet baġitarji tagħha, filwaqt li għas-self tassumi ammont aktar baxx fl-2022 fuq il-bażi ta’ żborż annwali uniformi wara l-2021.
            
            
               (15)Hemm bżonn li l-indikaturi tal-aġġustament fiskali stabbiliti stipulati fir-Regolament (KE) Nru 1466/97 jiġu kkunsidrati fil-kuntest taċ-ċirkostanzi attwali. L-ewwel nett, hemm inċertezza sinifikanti rigward l-istimi tad-distakk fl-output. It-tieni, hemm bżonn ta’ politika fiskali li tkun lesta biex tadatta malajr għall-evoluzzjoni tal-pandemija, u tiċċaqlaq minn għajnuna ta’ emerġenza għal miżuri aktar speċifiċi ladarba r-riskji sanitarji jonqsu. It-tielet, il-kuntest attwali huwa kkaratterizzat minn rispons ta’ politika sinifikanti biex jappoġġa l-attività ekonomika. Billi hemm trasferimenti mdaqqsa mill-baġit tal-UE (bħal dawk mill-Faċilità għall-Irkupru u r-Reżiljenza), l-indikaturi stabbiliti ma jirriflettux l-impuls kollu li jipprovdu l-politiki fiskali lill-ekonomija. F’dan l-isfond, jidher li l-indikatur tal-bilanċ strutturali mhuwiex biżżejjed fiċ-ċirkostanzi attwali. Min-naħa l-oħra, il-parametru referenzjarju tan-nefqa jrid jiġi aġġustat
                  11
                u kkomplementat b’informazzjoni addizzjonali sabiex jikkalkula għalkollox l-orjentazzjoni ta’ politika fiskali. 
            
            
               L-ewwel nett, u bħall-approċċ segwit fil-valutazzjoni tal-Abbozzi ta’ Pjanijiet Baġitarji tal-2021, miżuri ta’ emerġenza temporanji ġew esklużi mill-aggregat tan-nefqa. Dawn il-miżuri ta’ emerġenza temporanji relatati mal-kriżi jsostnu s-sistemi sanitarji u jikkumpensaw lill-ħaddiema u lid-ditti għat-telf ta’ introjtu minħabba l-lockdowns u l-interruzzjonijiet fil-katina tal-provvista; it-treġġigħ lura tagħhom mill-awtoritajiet pubbliċi jiddependi mir-ritorn għan-normalità tas-sitwazzjoni ekonomika u tas-saħħa pubblika. 
            
            
               It-tieni, għall-valutazzjoni tat-teħid ta’ pożizzjoni fiskali ġenerali f’dan il-mument, jenħtieġ li t-trasferimenti mdaqqsa mill-baġit tal-UE (bħal dawk mill-Faċilità għall-Irkupru u r-Reżiljenza) jiġu inklużi fl-aggregat rilevanti tan-nefqa. 
            
            
               Għalhekk, it-teħid ta’ pożizzjoni fiskali mbagħad titkejjel bit-tibdil fin-nefqa primarja (netta minn miżuri ta’ dħul diskrezzjonali u esklużi miżuri ta’ emerġenza temporanji relatati mal-kriżi) flimkien man-nefqa ffinanzjata mis-sovvenzjonijiet mill-Faċilità għall-Irkupru u r-Reżiljenza u fondi oħra tal-UE. 
            
            
               Lil hinn mit-teħid ta’ pożizzjoni ġenerali fiskali, l-analiżi għandha l-għan ukoll li tivvaluta jekk il-politika fiskali nazzjonali hijiex prudenti u jekk il-kompożizzjoni tagħha twassalx għal irkupru sostenibbli konsistenti mat-tranżizzjonijiet ekoloġiċi u diġitali. Għal din ir-raġuni, qed tingħata attenzjoni partikolari lill-evoluzzjoni tan-nefqa kurrenti primarja u l-investiment iffinanzjati b’mod nazzjonali.  
            
            
               (16)Fil-Programm ta’ Stabbiltà għall-2021 tagħha, id-defiċit tal-gvern estiż tal-Greċja huwa ppjanat li jonqos għal 2,9 % tal-PDG fl-2022, prinċipalment minħabba l-irkupru ekonomiku mistenni u d-diskontinwità tal-miżuri ta’ appoġġ temporanji adottati fl-2020 u fl-2021. Il-proporzjon tad-dejn tal-gvern estiż huwa ppjanat li jonqos għal 189,5 % tal-PDG fl-2022. Il-proġettazzjonijiet tad-defiċit tal-gvern estiż huma konformi mat-tbassir tar-rebbiegħa 2021 tal-Kummissjoni. Rigward il-proporzjon tad-dejn, il-proġettazzjonijiet ippreżentati fil-Programm ta’ Stabbiltà huma aktar baxxi mit-tbassir tar-rebbiegħa 2021 tal-Kummissjoni. Id-differenza hija spjegata minn suppożizzjonijiet differenti dwar il-bilanċ tal-flus, dwar ir-rikavati mill-privatizzazzjoni u l-akkumulazzjoni netta tal-assi finanzjarji. 
            
            
               Fuq il-bażi tat-tbassir tal-Kummissjoni, il-pożizzjoni fiskali ġenerali kif definita hawn fuq – flimkien ukoll mal-impatt fuq id-domanda aggregata fl-2022 minn investiment iffinanzjat kemm bil-baġit nazzjonali kif ukoll dak tal-UE, l-aktar il-Faċilità għall-Irkupru u r-Reżiljenza – hija pproġettata li tkun ta’ -2,4 % tal-PDG
                  12
               . Il-kontribuzzjoni pożittiva tan-nefqa ffinanzjata mis-sovvenzjonijiet tal-Faċilità għall-Irkupru u r-Reżiljenza u minn fondi oħra tal-UE hija pproġettata tipprovdi żieda b’0,3 punti perċentwali tal-PDG. L-investiment iffinanzjat b’mod nazzjonali  huwa pproġettat li jipprovdi kontribuzzjoni espansjonarja ta’ 0,9 punti perċentwali tal-PDG
                  13
               . In-nefqa kurrenti primarja ffinanzjata b’mod nazzjonali (netta minn miżuri ta’ dħul diskrezzjonali) hija pproġettata li tipprovdi kontribuzzjoni espansjonarja ta’ 0,3 punti perċentwali tal-PDG.
            
            
               (17)Il-kwalità tal-miżuri baġitarji tal-Istati Membri tidher partikolarment importanti. Riformi strutturali fiskali li jkollhom l-għan li jtejbu l-kompożizzjoni tal-baġits nazzjonali jistgħu jkunu ta’ sostenn għat-tkabbir potenzjali, joħolqu spazju fiskali tant meħtieġ u jgħinu biex tiġi ggarantita s-sostenibbiltà fiskali fit-terminu twil, inkluż fid-dawl tat-tibdil fil-klima u l-problemi sanitarji. Min-naħa tad-dħul, il-kriżi tal-COVID-19 saħħet l-importanza tar-riformi favur sistemi ta’ dħul pubbliku aktar effiċjenti u aktar ġusti. Min-naħa tan-nefqa, sar saħansitra aktar kruċjali li jiżdied il-livell u l-kwalità tal-investimenti sostenibbli u li jsaħħu t-tkabbir, li jkunu konsistenti mal-qadi tal-objettivi tat-tisħiħ tal-potenzjal tat-tkabbir, ir-reżiljenza ekonomika u soċjali u t-tranżizzjoni doppja ekoloġika u diġitali. Il-Pjanijiet għall-Irkupru u r-Reżiljenza se jippermettu li l-kompożizzjoni tal-baġits nazzjonali titjieb.
            
            
               (18)Skont il-pjanijiet baġitarji ta’ terminu medju tal-programm, huwa ppjanat li d-defiċit tal-gvern estiż jilħaq 0,4 % tal-PDG fl-2023, u jinbidel f’surplus ta’ 0,6 % tal-PDG fl-2024. 
            
            
               Fuq il-bażi tal-programm, it-teħid ta’ pożizzjoni fiskali ġenerali – flimkien ukoll mal-impatt fuq id-domanda aggregata minn investiment iffinanzjat kemm b’mod nazzjonali kif ukoll mill-baġits tal-UE, l-aktar mill-Faċilità għall-Irkupru u r-Reżiljenza – huwa kkalkulat għal medja ta’ 0,6 % tal-PDG fl-2023 u fl-2024
                  14
               . Il-kontribuzzjoni pożittiva tan-nefqa ffinanzjata mis-sovvenzjonijiet tal-Faċilità għall-Irkupru u r-Reżiljenza u minn fondi oħra tal-UE hija pproġettata li tonqos b’0,1 punt perċentwali tal-PDG. L-investiment iffinanzjat b’mod nazzjonali huwa pproġettat li jipprovdi kontribuzzjoni newtrali
                  15
               . In-nefqa kurrenti primarja ffinanzjata b’mod nazzjonali (netta minn miżuri ta’ dħul diskrezzjonali) hija pproġettata li tipprovdi kontribuzzjoni restrittiva ta’ 0,6 punti perċentwali tal-PDG.
            
            
               L-istima attwali tat-tkabbir potenzjali nominali medju ta’ 10 snin hija ta’ 1¼ %
                  16
               . Madankollu, din l-istima ma tinkludix l-impatt tar-riformi li huma parti mill-Pjan għall-Irkupru u r-Reżiljenza u li jistgħu jagħtu spinta lit-tkabbir potenzjali tal-Greċja.
            
            
               (19)Il-proporzjon tad-dejn tal-gvern estiż huwa mistenni li jonqos minn 176,7 % tal-PDG fl-2023 għal 166,1 % tal-PDG fl-2024. Fid-dawl tal-proporzjon għoli tad-dejn tal-gvern estiż tal-Greċja, li huwa pproġettat li jonqos gradwalment biss matul iż-żmien, il-Greċja hija meqjusa li se tiffaċċja riskji ta’ sostenibbiltà fiskali għolja fit-terminu medju, skont l-aħħar analiżi tas-sostenibbiltà tad-dejn
                  17
               . L-għaxar rapport dwar is-sorveljanza msaħħa jindika fatturi rilevanti għal valutazzjoni ġenerali tas-sostenibbiltà tad-dejn, jiġifieri li l-profil tal-kompożizzjoni u tal-maturità tad-dejn tal-gvern itaffi d-dgħufijiet tad-dejn, filwaqt li r-responsabbiltajiet kontinġenti huma riskju addizzjonali.
            
         
         
            
               (20)Fid-dawl tal-inċertezza li għadha għolja ħafna, jenħtieġ li l-gwida tal-politika fiskali tibqa’ fil-parti l-kbira kwalitattiva. Gwida kwantifikata aktar preċiża għas-snin ta’ wara se tingħata fl-2022, jekk sa dak iż-żmien l-ammont ta’ inċertezza jkun naqas biżżejjed. 
            
            
               Il-Kunsill ivvaluta l-Programm ta’ Stabbiltà għall-2021 u s-segwitu li għamlet il-Greċja għar-Rakkomandazzjoni tal-Kunsill tal-20 ta’ Lulju 2020. 
            
            
               B’DAN JISTIEDEN LILL-GREĊJA BIEX: 
            
            
               1.Fl-2022, tuża l-Faċilità għall-Irkupru u r-Reżiljenza biex tiffinanzja investiment addizzjonali b’appoġġ tal-irkupru filwaqt li ssegwi politika fiskali prudenti. Tippreserva investiment iffinanzjat b’mod nazzjonali. 
            
            
               2.Meta l-kundizzjonijiet ekonomiċi jkunu jippermettu, issegwi politika fiskali mmirata lejn il-kisba ta’ pożizzjonijiet fiskali fit-terminu medju u tiżgura sostenibbiltà fiskali fit-terminu medju. Fl-istess ħin, issaħħaħ l-investiment biex tingħata spinta lill-potenzjal tat-tkabbir. 
            
            
               3.Tagħti attenzjoni partikolari lill-kompożizzjoni tal-finanzi pubbliċi, kemm fuq in-naħa tad-dħul kif ukoll fuq in-naħa tan-nefqa tal-baġit, u lill-kwalità tal-miżuri baġitarji, biex tiżgura rkupru sostenibbli u inklużiv. Tipprijoritizza investiment sostenibbli u li jsaħħaħ it-tkabbir, speċjalment b’appoġġ għat-tranżizzjoni ekoloġika u diġitali. Tagħti prijorità lir-riformi strutturali fiskali li se jgħinu biex jipprovdu finanzjament għall-prijoritajiet tal-politika pubblika u jikkontribwixxu għas-sostenibbiltà fit-tul tal-finanzi pubbliċi, inkluż billi ssaħħaħ il-kopertura, l-adegwatezza, u s-sostenibbiltà tas-sistemi ta’ protezzjoni soċjali u tas-saħħa għal kulħadd.
            
            
               Magħmul fi Brussell,
            
            
               
                     Għall-Kunsill
               
               
                     Il-President 
               
            
         
         
            
                  
                     (1)
                  
                  
                        ĠU L 209, 2.8.1997, p. 1.
                  
               
               
                  
                     (2)
                  
                  
                        Il-klawżola, kif inhu stipulat fl-Artikoli 5(1), 6(3), 9(1) u 10(3) tar-Regolament (KE) 1466/97 u l-Artikoli 3(5) u 5(2) tar-Regolament (KE) 1467/97, tiffaċilita l-koordinazzjoni tal-politiki baġitarji fi żminijiet ta’ reċessjoni ekonomika severa.
                  
               
               
                  
                     (3)
                  
                  
                        Il-Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir, Brussell, 20.3.2020, COM(2020) 123 final.
                  
               
               
                  
                     (4)
                  
                  
                        Il-Komunikazzjoni tal-Kummissjoni dwar l-Istrateġija Annwali għat-Tkabbir Sostenibbli tal-2021, Brussell, 17.9.2020, COM(2020) 575 final.
                  
               
               
                  
                     (5)
                  
                  
                        Ir-Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-Greċja tal-2020 u li tagħti l-opinjoni tal-Kunsill dwar il-Programm ta’ Stabbiltà tal-Greċja tal-2020, ĠU C 282, 26.8.2020, p. 46.
                  
               
               
                  
                     (6)
                  
                        Għadha trid issir l-adozzjoni finali tal-Kunsill, wara l-approvazzjoni tal-Kunsill Ewropew. It-test li ntlaħaq ftehim dwaru mill-Grupp tal-Euro fis-16 ta’ Diċembru 2020 jinsab hawnhekk: https://data.consilium.europa.eu/doc/document/ST-14356-2020-INIT/mt/pdf
               
               
                  
                     (7)
                  
                  
                        
                     ĠU
                      L57, 18.2.2021, p.17.
                  
               
               
                  
                     (8)
                  
                  
                        Il-Komunikazzjoni tal-Kummissjoni lill-Kunsill Sena mit-tifqigħa tal-COVID-19: rispons tal-politika fiskali, Brussell, 3.3.2021, COM(2021) 105 final.
                  
               
               
                  
                     (9)
                  
                  
                        Il-Komunikazzjoni tal-Kummissjoni dwar il-Koordinazzjoni tal-politika ekonomika fl-2021: biex tingħeleb il-COVID-19, ikun appoġġat l-irkupru u tkun modernizzata l-ekonomija tagħna, Brussell, 2.6.2021, COM(2021) 500 final.
                  
               
               
                  
                     (10)
                  
                        Id-Deċiżjoni ta’ Implimentazzjoni tal-Kummissjoni (UE) 2018/1192 tal-11 ta’ Lulju 2018 dwar l-attivazzjoni ta’ sorveljanza msaħħa għall-Greċja, ĠU L 211, 22.8.2018, p. 1, u d-Deċiżjoni ta’ Implimentazzjoni tal-Kummissjoni (UE) 2021/271 tas-17 ta’ Frar 2021 dwar l-estensjoni tas-sorveljanza msaħħa għall-Greċja, ĠU L 61, 22.2.2021.
               
               
                  
                     (11)
                  
                        B’mod partikolari, il-livellar tal-investiment ta’ erba’ snin użat fil-parametru referenzjarju tal-infiq ma jippermettix valutazzjoni xierqa tal-appoġġ fiskali għall-irkupru pprovdut mill-investimenti ffinanzjati b’mod nazzjonali.
               
               
                  
                     (12)
                  
                        Sinjal negattiv tal-indikatur jikkorrispondi għal eċċess tat-tkabbir tan-nefqa primarja meta mqabbel mat-tkabbir ekonomiku ta’ terminu medju, li jindika politika fiskali espansjonarja.
               
               
                  
                     (13)
                  
                        Nefqa kapitali ffinanzjata b’mod nazzjonali hija pproġettata li tipprovdi kontribuzzjoni espansjonarja ta’ 0,9 punti perċentwali tal-PDG.
               
               
                  
                     (14)
                  
                        Iċ-ċifra hija kkalkulata għal 0,6 % tal-PDG.
               
               
                  
                     (15)
                  
                        Nefqa kapitali ffinanzjata b’mod nazzjonali hija pproġettata li tipprovdi kontribuzzjoni espansjonarja ta’ 0,1 punti perċentwali tal-PDG.
               
               
                  
                     (16)
                  
                        Ikkalkulata mill-Kummissjoni, skont il-metodoloġija miftehma bejn kulħadd. 
               
               
                  
                     (17)
                  
                        Ara d-Dokument ta’ Ħidma tal-Persunal tal-Kummissjoni – Anness Statistiku li jipprovdi data ta’ sfond rilevanti għall-valutazzjoni tal-Programmi ta’ Stabbiltà u Konverġenza tal-2021.